
PARCHETUL DE PE LÂNGĂ ÎNALTA CURTE DE CASAŢIE ŞI JUSTIŢIE

Biroul de informare publică şi relaţii cu presa


Nr.852/VIII-1/2010                                                                                                                        08.09.2010

COMUNICAT 

Biroul de Informare Publică şi Relaţii cu Presa din cadrul Parchetului de pe lângă Înalta Curte de Casaţie şi Justiţie este împuternicit să aducă la cunoştinţa opiniei publice următoarele:          

Procurori ai Secţiei de Urmărire Penală şi Criminalistică din cadrul Parchetului  de pe lângă Înalta Curte de Casaţie şi Justiţie au dispus, prin rechizitoriu, la data de 6 septembrie 2010, punerea în mişcare a acţiunii penale şi trimiterea în judecată a inculpatului ROMAN CĂLIN GHEORGHE, sub aspectul săvârşirii a două infracţiuni de ultraj (cauza fiind preluată, în temeiul disp. art 209 alin.41, de la Parchetul de pe lângă Curtea de Apel Oradea).
Din probatoriul administrat în cauză până la acest moment al urmăririi penale a rezultat faptul că, în data de 10 iunie 2009, inculpatul Roman Călin Gheorghe (procuror în cadrul Parchetului de pe lângă Tribunalul Bihor), în timp ce se afla pe holul Parchetului de pe lângă Tribunalul Bihor, l-a acostat, prin surprindere, pe şeful său ierarhic, procurorul G.V.G., pe care l-a prins de gât şi asupra căruia a exercitat acte de violenţă fizică, reproşându-i în timpul acestei agresiuni, întocmirea de către acesta a unei informări, datată 1 iunie 2009, în care expusese o serie de deficienţe profesionale constatate în activitatea inculpatului. La câteva minute după această agresiune, inculpatul a pătruns în cabinetul părţii vătămate, pe care, în prezenţa unor martori, a ameninţat-o cu distrugerea carierei profesionale.

Este de menţionat faptul că actele de agresiune fizică, insultă şi ameninţare au fost comise de inculpat ca o reacţie de răzbunare pentru actele anterioare îndeplinite cu bună credinţă, în exerciţiul funcţiunii şi în temeiul prerogativelor de şef ierarhic pe care partea vătămată le avea.

Dosarul a fost trimis, spre competentă soluţionare, Curţii de Apel Oradea.  

